CELEX: 32019D0690
Language: sl
Date: 2019-04-30 00:00:00
Title: Izvedbeni sklep Komisije (EU) 2019/690 z dne 30. aprila 2019 o ukrepu Švedske v skladu z Direktivo 2006/42/ES Evropskega parlamenta in Sveta za prepoved dajanja na trg modelov vetrnih turbin SWT-2.3-101 in SWT-3.0-113 ter umik strojev, ki so že bili dani na trg (notificirano pod dokumentarno številko C(2019) 3118) (Besedilo velja za EGP.)

3.5.2019   
               
               
                  SL
               
               
                  Uradni list Evropske unije
               
               
                  L 116/78
               
            
         IZVEDBENI SKLEP KOMISIJE (EU) 2019/690
         z dne 30. aprila 2019
         o ukrepu Švedske v skladu z Direktivo 2006/42/ES Evropskega parlamenta in Sveta za prepoved dajanja na trg modelov vetrnih turbin SWT-2.3-101 in SWT-3.0-113 ter umik strojev, ki so že bili dani na trg
         
            
               (notificirano pod dokumentarno številko C(2019) 3118)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1) ter zlasti drugega pododstavka člena 11(3) Direktive,
         ob upoštevanju naslednjega:
         
                     (1)
                  
                  
                     Švedska je sprejela ukrep, ki prepoveduje dajanje na trg in umika s trga model vetrnih turbin SWT-2.3-101, ki ni bil v skladu z bistvenimi zdravstvenimi in varnostnimi zahtevami iz oddelkov 1.3.8.1 in 1.4.2.1 Priloge I k Direktivi 2006/42/ES. Oddelek 1.3.8.1 o gibajočih se delih prenosa določa, da morajo biti varovala, načrtovana za zaščito oseb pred nevarnostmi, ki jih povzročajo gibajoči se deli prenosa, nepomična varovala iz oddelka 1.4.2.1. V skladu z oddelkom 1.4.2.1 morajo biti nepomična varovala pritrjena s sistemi, ki jih je mogoče odpreti ali odstraniti samo z orodjem. V zvezi s tem je Švedska navedla, da je nepomično varovalo, ki varuje pred gibajočimi se deli na rotorju modela SWT-2.3-101, mogoče odpreti brez ločenega orodja, kar predstavlja neskladnost z zahtevami iz oddelkov 1.3.8.1 in 1.4.2.1 Priloge I k Direktivi 2006/42/ES.
                  
               
                     (2)
                  
                  
                     Kar zadeva model vetrnih turbin SWT-3.0-113, je Švedska ta ukrep sprejela, ker je menila, da stroj ni skladen z bistvenimi zdravstvenimi in varnostnimi zahtevami iz oddelka 1.5.14 Priloge I k Direktivi 2006/42/ES. Bistvena zdravstvena in varnostna zahteva 1.5.14 o tveganju ujetja v stroj zahteva, da morajo biti stroji načrtovani, izdelani ali opremljeni s sredstvi, ki preprečujejo zaprtje osebe v stroj ali, če je to nemogoče, omogočajo klic na pomoč. V zvezi s tem je Švedska navedla, da detektor dima vetrne turbine SWT-3.0-113 nima opozorilnega signala, s katerim v primeru požara opozori vse osebe, ki bi lahko bile v turbini.
                  
               
                     (3)
                  
                  
                     Po prejemu uradnega obvestila Švedske o zaščitnem ukrepu je Komisija začela posvetovanja z zadevnimi subjekti, da bi se seznanila z njihovimi mnenji. Komisija je 12. novembra 2018 poslala dopis proizvajalcu. Ta je v svojem odgovoru z dne 30. novembra 2018 Komisijo obvestil, da je sprejel ukrepe za odpravo neskladnosti modelov vetrnih turbin SWT-2.3-101 in SWT-3.0-113, da bi zagotovil skladnost z Direktivo 2006/42/ES, in da so bili ti ukrepi dokončani pred določenim rokom 31. decembra 2017.
                  
               
                     (4)
                  
                  
                     Razlaga, ki jo je predložila Švedska v zvezi z zaščitnim ukrepom, in dokumentacija, ki je na voljo Komisiji, kažeta, da model vetrnih turbin SWT-2.3-101 ni izpolnil bistvenih zdravstvenih in varnostnih zahtev iz oddelkov 1.3.8.1 in 1.4.2.1 Priloge I k Direktivi 2006/42/ES. Poleg tega model vetrnih turbin SWT-3.0-113 ni izpolnil bistvenih zdravstvenih in varnostnih zahtev iz oddelka 1.5.14 Priloge I k Direktivi 2006/42/ES. Te pomanjkljivosti lahko ogrozijo zdravje in varnost ljudi.
                  
               
                     (5)
                  
                  
                     Zato je treba zaščitne ukrepe, ki jih je sprejela Švedska, šteti za upravičene –
                  
               SPREJELA NASLEDNJI SKLEP:
         
            Člen 1
            Ukrepi Švedske za prepoved dajanja na trg in umik s trga modela vetrnih turbin SWT-2.3-101 ter modela vetrnih turbin SWT-3.0-113, ki ju je izdelalo podjetje Siemens Gamesa Renewable Energy AB, so upravičeni.
         
         
            Člen 2
            Ta sklep je naslovljen na države članice.
         
         
            V Bruslju, 30. aprila 2019
            
               
                  Za Komisijo
               
               Elżbieta BIEŃKOWSKA
               
                  Članica Komisije
               
            
         
         
            (1)  UL L 157, 9.6.2006, str. 24.